ไปเล่นฟุตบอลแล้วเหมือนตรงน่อง(หลังหัวเข่า)กระตุก ตอนแรกคิดว่ากล้ามเนื้อฉีก แต่เริ่มปวดตรงหัวเข่า เวลาเท้าเย็นโดนลมจากพัดลมก็จะปวดมาก เดินลำบาก งอเข่านานๆก็จะปวด ต้องค่อยๆขยับ เป็นมาประมาณ 2 อาทิตย์แล้ว เวลานอนก็ปวดทั้งคืน ไปร้านขายยา บอกว่าน่าจะเอ็นฉีก ไม่ทราบว่าเป็นอะไรกันแน่ครับ
สวัสดีค่ะ อาการปวดเข่า อาจเกิดจากสาเหตุ ได้แก่1.โรคเข่าเสื่อมเกิดจากความเสื่อมสภาพของกระดูกอ่อนที่ข้อเข่าสาเหตุได้แก่ อายุที่มากขึ้น และพบในเพศหญิงมากกว่าเพศชาย การมีน้ำหนักตัวมาก เกิดอาการบาดเจ็บจากการเล่นกีฬาหรืออุบัติเหตุ กรรมพันธุ์ อาการคือจะปวดเป็นแบบค่อยเป็นค่อยไป ปวดตามการใช้งาน มีข้อฝืดในช่วงเช้า หรือเมื่อไม่ได้เคลื่อนไหวนานๆ แต่เมื่อเดินไปซักพักข้อเข่าก็จะเคลื่อนไหวได้ดีขึ้น เมื่อพยายามงอเข่าหรือพับเข่า จะปวดมากขึ้น หรือรู้สึกตึงๆ ขัดๆ เสียวๆ เวลางอเข่ามีเสียงกร๊อบแกร๊บดังในเข่า ข้อเข่าไม่สามารถเคลื่อนไหวได้เต็มที่ เสียความยืดหยุ่น ข้อติดหรือขยับได้ยาก ข้อเข่าอาจยุบๆ บวมๆ เมื่อเป็นนานเข้าจะเกิดภาวะเข่าโก่ง2. โรคพังผืดอักเสบ (iliotibial band syndrome) โดยจะพบในนักกีฬาหรือออกกำลังกายประเภทวิ่งมาราธอน ปั่นจักรยานทางไกล อาการคือจะปวดที่ข้างเข่าทางด้านนอก ซึ่งเกิดจากพังผืดชื่อ iliotibial band ไปเสียดสีกับปุ่มกระดูกที่อยู่ข้างเข่าด้านนอก ในขณะที่เราวิ่งหรือปั่นจักรยาน เมื่อเสียดสีบ่อยๆ ก็จะทำให้พังผืดฉีกขาดบางส่วนและเกิดการอักเสบได้3. โรคกล้ามเนื้ออักเสบ (hamstring strain) จะพบในนักกีฬาวิ่งเร็ว หรือกีฬาที่ต้องกระโดดอยู่เป็นประจำ ซึ่งจะทำให้กล้ามเนื้อต้นขาด้านหลังบางส่วนฉีกขาดและอักเสบได้ อาการปวดจะเกิดที่ใต้ข้อพับเข่า และจะปวดมากขึ้นเมื่อพยายามวิ่งเร็วหรือกระโดด4. โรคเอ็นไขว้เข่าฉีกขาด มักพบในนักฟุตบอล หรือกีฬาที่ต้องมีการวิ่งซิกแซก วิ่งๆ หยุดๆ เกิดจากเอ็นไขว้ที่อยู่หน้าเข่าฉีกขาด หากฉีกขาดใหม่ๆ ข้อเข้าจะบวม แดง ต่อมาจะเกิดเข่าหลวม เข่าไม่มั่นคง เวลาเดิน หน้าแข้งจะเคลื่อนไปด้านหน้าตลอด5. ถุงน้ำบนลูกสะบ้าอักเสบ (prepatella bursitis) พบในผู้ที่ชอบนั่งคุกเข่าเป็นประจำหรือเคยเกิดอุบัติเหตุหกล้มเข่ากระแทกโดยตรง จะพบเข่าบวมบริเวณเหนือลูกสะบ้า มีอาการปวดเป็นๆ หายๆ6. โรคข้อเข่านักกระโดด (jumber knee) พบในนักกีฬาหรือคนที่ชอบออกกำลังกายโดยการกระโดดอยู่เป็นประจำ ทำให้เส้นเอ็นใต้ลูกสะบ้าฉีกขาด อาการคือจะปวดเข่าทางด้านหน้า ตำแหน่งใต้ลูกสะบ้า เมื่อกดลงไปตรงเอ็นใต้ลูกสะบ้าจะยิ่งทำให้เจ็บ บางรายอาจปวดรอบๆ ลูกสะบ้า หากเป็นเข่าเสื่อมก็จะมีอาการปวดด้านหน้าเข่าได้เช่นกัน แต่เข่าเสื่อมจะปวดลึกๆ ข้างในเข่า หาจุดกดเจ็บไม่เจอในเบื้องต้นแนะนำควรงดการเล่นฟุตบอตไปก่อน และงดกิจกรรมที่มีผลต่อหัวเข่า ได้แก่ การกระโดด การวิ่ง การขึ้นลงบันได การนั่งยองๆ การนั่งขัดสมาธิ การนั่งงอเข่านานๆ การยกของหนัก เป็นต้น หากปวดมาก ก็อาจทานยาแก้ปวด เช่น ไดโคลฟีแนค ไพรอกซิแคม เป็นต้น และแนะนำควรไปพบศัลยแพทย์เฉพาะทางด้านกระดูกและข้อ เพื่อประเมินว่ามีอาการบาดเจ็บบริเวณรอบข้อเข่าหรือไม่และแบบใด จะได้รักษาให้ตรงกับโรค ไม่ควรปล่อยให้อาการบาดเจ็บเป็นมากขึ้น เพราะอาจยิ่งยากต่อการรักษาค่ะ